22.09.2022
Иахьа имҩаԥысит Аҧсны Аҳәынҭқарра Ахада Аслан Бжьаниа хантәаҩра ззиуаз Ашәарҭадара амаҵзура аилатәара. Аилатәараҟны иалацәажәеит ишьақәгылаз адәныҟаполитикатә ҭагылазаашьа уадаҩ инамаданы, ареспублика ашәарҭадара азҵараа.
Ахада дазыӡырҩит Аҧсны Аҳәынҭқарра Арбџьар мчқәа рыштаб хада Аиҳабы, Атәылахьчара аминистр актәи ихаҭыҧуаҩ Васили Лунев иажәахә. Уи иуадаҩхаз аҭагылазаашьаҿы арбџьар мчқәа реидкылара иазкын.
Аҳәынҭқарра Ахада адырра риҭеит иаарласны даҽазныкгьы атәылахьчара архәҭақәа дырҭаараны дшыҟоу азы.
Аилатәара аихшьалақәа рыла Ахада аҳәынҭарратә усбарҭақәа, иазгәаҭоу аҿҳәара инақәыршәаны, иақәнагоу адҵақәа риҭеит.